Două noi linii de transport şi alte două suplimentate pentru concertele Coldplay de la Arena Naţională
Două linii de transport vor fi înfiinţate, iar alte două vor fi suplimentate, pe 12 şi 13 iunie, în contextul concertelor Coldplay, de la Arena Naţională, a anunţat vineri Primăria Capitalei, transmite Agerpres.
Modificările se vor aplica în cele două zile, în intervalele orare 16,00 – 20,30 şi 22,45 – 00,30.
„Concertele trupei britanice Coldplay se înscriu în seria de evenimente pe care Primăria Capitalei doreşte să le găzduiască cât mai des la Arena Naţională şi care fac din Bucureşti un adevărat punct de atracţie pentru turişti. Cele două concerte de la Bucureşti, organizate de Emagic, au bătut toate recordurile, marcând cel mai rapid sell-out pentru un spectacol de stadion din istoria muzicii live din România. (…) Primăria Municipiului Bucureşti se bucură să fie partenerul tuturor artiştilor şi organizaţiilor care promovează un mediu nepoluant şi proiecte de sustenabilitate”, precizează PMB, pe pagina sa de Facebook.
Astfel, vor fi înfiinţate:
* linia 700 cu autobuze electrice – va funcţiona la un interval de succedare de circa 10 minute, în ambele sensuri, între Piaţa Unirii şi Arena Naţională pe traseul: Piaţa Unirii – Bd. Unirii – Piaţa Alba Iulia – Bd. Decebal – Şos. Mihai Bravu – Str. Vatra Luminoasă – Bd. Pierre de Coubertin. Ultima plecare de la Piaţa Unirii către Arena Naţională va fi la ora 20,30, iar ultima plecare de la Arena Naţională către Piaţa Unirii va fi la ora 00,30. Autobuzele vor efectua opriri în staţiile Bd. I. C. Brătianu (în ambele sensuri), situate pe Bd. Unirii în zona magazinului Unirea Shopping Center, respectiv Piaţa Unirii 4, Piaţa Unirii 1 şi Piaţa Unirii 2, amplasate în Piaţa Unirii, precum şi la Arena Naţională pe Bd. Pierre de Coubertin
* linia 87 cu troleibuze cu autonomie – va funcţiona (comun cu linia 86), la un interval de succedare de circa 10 minute, în ambele sensuri, între Piaţa Romană şi Arena Naţională pe traseul: Piaţa Romană – Bd. Dacia – Str. Traian – Str. Iancu Cavaler de Flondor – Bd. Pache Protopopescu – Str. Matei Voievod – Str. Vatra Luminoasă – Bd. Pierre de Coubertin. Ultima plecare de la Piaţa Romană către Arena Naţională va fi la ora 20,30, iar ultima plecare de la Arena Naţională către Piaţa Romană va fi la ora 00,30. Troleibuzele vor efectua opriri în staţiile: Piaţa Romană (din rondul Piaţa Romană), respectiv la Arena Naţională pe Bd. Pierre de Coubertin.
Totodată, va fi suplimentat parcul circulant pe linia 90 cu troleibuze cu autonomie – aceasta va funcţiona după-amiază la un interval de succedare de circa 10 minute. Ultima plecare de la Semănătoarea către Arena Naţională va fi la ora 20,30, iar ultima plecare de la Arena Naţională către Semănătoarea va fi la ora 00,30.
De asemenea, va fi suplimentat parcul circulant pe liniile de noapte N1 şi N10 care vor fi dotate cu autobuze hibrid – acestea vor funcţiona în intervalul orar 22,30 – 00,30 la un interval de succedare de circa 10 minute.
La afluire transportul spectatorilor va fi asigurat pe inelul median (Şos. Mihai Bravu) de tramvaiele liniilor 1 şi 10 care sunt programate să funcţioneze la un interval de şase – opt minute.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank